Un error de localització va deixar Roquetes inicialment fora dels ajuts pels aiguats
Els ajuts per zona catastròfica arribaran finalment a Roquetes. L’alcalde, Ivan Garcia, ha assegurat que s’han resolt les dificultats administratives que impedien acollir-se a ajuts per ser zona afectada pels aiguats del 12 d’octubre. El problema? L’estació meteorològica del Meteocat, al Parc Natural dels Ports no va registrar tanta precipitació com sí l’Observatori de l’Ebre, propietat de l’Aemet, amb 181 litres per metre quadrat en poc més de sis hores. Garcia també ha explicat en una entrevista a Canal 21 Ebre que Roquetes congelarà taxes i tributs este 2026, també les escombraries, i que ja s’estan preparant els comptes de l’any que ve. L’alcalde ha avançat que serà “el pressupost més gran de la història” amb una gran partida en inversions gràcies a subvencions del PUOSC i el pla ImpulsDipta. Roquetes també s’obre a presentar-se en futures convocatòries de la Llei de Barris de la Generalitat.